คลังเชื่อหยวนแข็งทำส่งออกไทยขยาย
กรณ์เชื่อจีนขึ้นค่าหยวนส่งผลดีต่อส่งออกไทย ทำให้ความสามารถในการแข่งขันของผู้ประกอบการเพิ่มขึ้น
21 มิ.ย. 2553

กรณ์เชื่อจีนขึ้นค่าหยวนส่งผลดีต่อส่งออกไทย ทำให้ความสามารถในการแข่งขันของผู้ประกอบการเพิ่มขึ้น
นายกรณ์ จาติกวณิช รมว.คลัง กล่าวว่า การประกาศยืดหยุ่นค่าเงินหยวนของประเทศจีนเมื่อช่วงสุดสัปดาห์ที่ผ่านมา จะทำให้ความสามารถการแข่งขันของผู้ส่งออกไทยจะดีขึ้น เนื่องจากการที่รัฐบาลจีนมีนโยบายที่จะให้ค่าเงินหยวนของจีนแข็งค่าขึ้นตามสภาพความเป็นจริงของเศรษฐกิจจีนที่มีความเข็มแข็ง จะทำให้ราคาสินค้าไทยเทียบกับสินค้าจีนจะถูกลง ทำให้ส่งออกดีขึ้น
นายกรณ์ กล่าวว่า การปรับขึ้นของค่าเงินหยวนจะค่อยๆ ปรับขึ้น และจังหวะของของประเทศจีนขึ้นค่าเงินหยวนถือว่าดี สอดคล้องกับปัญหาของประเทศทางยุโรป และยังสะท้อนให้เห็นว่าทางจีนมองว่าเศรษฐกิจโดยรวมของยุโรปและสหรัฐที่เริ่มฟื้นตัว ยังไม่สามารถรองรับอุตสาหกรรมทั้งหมดของจีนไม่ได้ ดังนั้นต้องเริ่มมีนโยบายเศรษฐกิจภายในประเทศของตัวเอง คือการกระตุ้นให้มีการบริโภคภายในประเทศมากขึ้น ซึ่งนโยบายทำให้หยวนแข็งค่า ก็จะทำให้กำลังซื้อของคนจีนมากขึ้น